
Mae Early Years (dim dyddiad) yn credu bod cynlluniau sicrhau ansawdd yn cynnig llwybr  i arweinwyr a rheolwyr i godi safonau trwy broses hunan arfarnu neu hunanasesu. Mae hyn yn cynnwys ymarferwyr mewn cylch o welliant parhaus lle caiff y ddarpariaeth ei harchwilio yn erbyn set o safonau neu feini prawf. Nodir cryfderau o feysydd i’w gwella, datblygir a gweithredir cynllun gweithredu ac adolygu cynnydd. Mae gwella ansawdd yn ymwneud a sicrhau bod pob lleoliad a phob gweithiwr proffesiynol yn ystyried y ffordd orau o greu, cynnal a gwella darpariaeth er mwyn cynnig dysgu o’r ansawdd uchaf a datblygu profiadau i bob plentyn a’u teuluoedd (Foundation Years, dim dyddiad).
Mae tystiolaeth dda y gall mynychu darpariaeth Blynyddoedd Cynnar wella ystod eang o ganlyniadau plant, o sicrhau datblygiad gwybyddol, ymddygiadol, cymdeithasol a chorfforol plant, i osod seiliau ar gyfer cerrig milltir ddatblygiadol yn y dyfodol (Education Policy insitute, 2018). Dywed Sylva et al. (2004) ym mhrosiect ‘The Effective Provision of Pre-school Education’ (EPPE) fod lleoliadau cyn ysgol o ansawdd uchel yn gysylltiedig gyda datblygiad deallusol, cymdeithasol ac ymddygiadol gwell ar gyfer plant. Mae’r plant sydd yn profi darpariaeth o ansawdd uchel mewn sefyllfa dda i gyflawni canlyniadau uwch yn yr ysgol a datblygu gwell galluoedd cymdeithasol, emosiynol a gwybyddol sydd yn angenrheidiol ar gyfer dysgu gydol oes (Foundation Years, dim dyddiad).
Un dull o hyrwyddo a sicrhau ansawdd uwchlaw gofynion statudol ydy Graddfa ‘Sustained Shared Thinking and Emotional Well-being’.Mae’r raddfa ‘Sustained Shared Thinking and Emotional Well-being’ (SSTEW) yn ffordd newydd ar gyfer asesu ymarfer mewn addysg a gofal cynnar (Sylva, 2015 dyfynnwyd yn Siraj, Kingston a Melhuish, 2015:5). Datblygwyd graddfa SSTEW o’r sail dystiolaeth a gynhyrchwyd gan yr astudiaeth ‘Researching Effective Pedagogy in the Early Years (REPEY) (Siraj-Blatchford et al., 2002 dyfynnwyd yn Howard et al., 2018:3).
Dywed NDNA (Dim dyddiad) bod graddfeydd SSTEW yn mynd ymhellach o ran diffinio beth mae’r oedolion yn ei wneud sydd yn cefnogi lles emosiynol plant a nodweddion dysgu effeithiol. Mae graddfeydd SSTEW yn nodi'r sgiliau a'r dulliau y gall lleoliadau ganolbwyntio arnynt yn eu hymarfer (Thomson, 2015).
Mae oedolion yn chwarae rôl enfawr wrth helpu plant i fod yn barod i feddwl a dysgu mewn ffordd emosiynol a ddeallusol. Mae graddfeydd SSTEW yn nodi’r sgiliau a’r dulliau y gall lleoliadau ganolbwyntio arnynt wrth ddatblygu yn eu hymarfer (NDNA, dim dyddiad). Graddfa cyfraddiad amgylcheddol a gellir defnyddio ar gyfer ymchwil, hunanwerthuso a gwella, archwilio a rheoleiddio ydy SSTEW (Siraj, Kingston a Melhuish, 2015). Yn ôl Allen a Whalley (2010 dyfynnwyd yn Purdon, 2016:1) mae’r gallu i gymryd rhan mewn meddwl parhaus ar y cyd â phlant yn ganolog i addysgeg blynyddoedd cynnar effeithiol. 
Dywed Purdon (2016) er ei fod yn cael ei awgrymu gan McIness et al. (2010 dyfynnwyd gan Purdon, 2016:11) y gallai plant colli hyder pan fydd oedolion yn ymgysylltu a nhw yn eu chwarae, mynegodd ymarferwyr yn yr ymchwil y farn y dylech aros i blant eich gwahodd i ymuno, ac yn gwyaf effeithiol cymryd cam yn ôl er mwyn gwrando ar y plentyn. Mae hyn yn rhoi mwy o dystiolaeth ar gyfer syniadau Nutbrown (2011 dyfynnwyd yn Purdon, 2016:11) ynglŷn â thiwnio i mewn i blant er mwyn eich bod yn gefnogol a ddim yn ymyrred.
Dywed Jackson (2010) fod rhieni plant ifanc yn cydnabod pwysigrwydd y berthynas rhwng y gofalwyr a’r plentyn ond yn llai pryderus ynghylch lefel hyfforddiant y staff. Fodd bynnag unwaith mae’r plentyn mewn Ysgol Feithrin, yna mae rhieni yn aml yn diffinio ansawdd gofal plant fel rhywbeth sydd yn dibynnu ar y cynnwys addysgol (CED, 1993 a Monney a Munton, 1998 dyfynnwyd yn Jackson, 2010:179). Mae gweithwyr proffesiynol yn asesu gofal plant yn erbyn canlyniadau a phrofiadau cadarnhaol ac effeithiol i blant (Jackson, 2010). Un o’r astudiaethau mwyaf cynhwysfawr a dylanwadol yn y Deyrnas Unedig a oedd yn gwaethygu persbectif ansawdd strwythurol oedd y prosiect EPPE (Sylva et al., 2004 dyfynnwyd yn Jackson, 2010:179). Daeth yr astudiaeth EPPE ac adroddiadau eraill i’r casgliad bod y perthynas rhwng oedolion a phlant yn y lleoliadau yn arbennig o bwysig a bod rhyngweithiadau cynnes, sensitif, ymatebol yn ychwanegu at yr ansawdd (NAO, 2004 a Sylva et al., 2004 dyfynnwyd yn Jackson, 2010:180).
Mae chwarae a rôl yr oedolyn mewn perthynas ag ef yn agweddau allweddol o raddfa SSTEW (Siraj, Kingston a Melhuish, 2015). Yn ogystal â darparu cyfleoedd ar gyfer chwarae, mae graddfa SSTEW yn ystyried a yw ymarferwyr yn cymryd rôl weithredol a sensitif mewn chwarae plant, gan annog arfer sydd yn cefnogi oedolion sydd yn cael eu gwahodd i chwarae (Siraj, Kingston a Melhuish, 2015). Dywedodd ymarferwyr, heb berthynas gadarnhaol ar sail ymddiriedaeth ar y cyd, gwerthoedd a rennir a phwrpas cyffredin bod darpariaeth o ansawdd yn amhosibl (Cottle a Alexander, 2012).
Gall meddwl yn estynedig ar y cyd yn ôl Purdon (2016) caniatáu plant ac oedolion i ganfod eu diddordebau a gweld sut mae’r plentyn yn archwilio a darganfod. Mae meddwl yn estynedig ar y cyd hefyd yn eich helpu i ddeall y plentyn yn well, sydd yn cefnogi’r awgrym fod meddwl estynedig ar y cyd yn rhoi cyfle i ddysgu mwy am feddwl ac arddulliau dysgu plant (Robson 2006 dyfynnwyd yn Purdon, 2016:11).Mae ymarferwyr wedi awgrymu fod meddwl yn estynedig ar y cyd yn helpu i hybu datblygiad y plentyn (Purdon, 2016). Mae hyn yn ychwanegu at dystiolaeth o lenyddiaeth gan gynnwys y prosiect ‘Effective Provision of Pre-School Education (EPPE) sydd yn awgrymu fod plant yn gwneud yn well pan fydd eu sgiliau meddwl yn cael eu cefnogi gan oedolion yn hytrach na datblygu ar ben eu hun neu gyda phlant eraill (Sylva et al. 2004 dyfynnwyd yn Purdon, 2016:11).  
Budd arall o ddefnyddio’r raddfa SSTEW ydy eu bod yn gallu cynnig canllaw clir i symud ymlaen i’r lefel nesaf. Dywed Thomson (2015) fod graddfeydd ansawdd blaenorol yn canolbwyntio ar agweddau'r amgylchedd ac arferion a dim ond yn cynnwys golwg cyflym ar ansawdd y perthnasoedd a’r rhyngweithiadau. Mae graddfeydd SSTEW yn mynd ymhellach o ran diffinio beth mae’r oedolyn yn ei wneud mewn gwirionedd sydd yn cefnogi lles emosiynol plant a’r ymddygiad a’u hagweddau dysgu a nodweddion dysgu effeithiol.
Un anfantais o ddefnyddio graddfa SSTEW ydy fel mae Siraj, Kingston a Melhuish (2015) yn dweud, cyn defnyddio graddfa SSTEW dylech fynychu hyfforddiant graddfa SSTEW. Dywed Purdon (2016) amlygodd y cyfranogwyr pwysigrwydd fod angen i’r tîm cyfan ddeall meddwl yn estynedig ar y cyd a diffyg dealltwriaeth neu gefnogaeth gan ymarferwyr eraill. Mae defnyddio graddfa SSTEW yn gofyn am lefel uwch o ddealltwriaeth, nid yn unig am y cynnwys ond hefyd i wneud synnwyr o beth a arsylwyd (Siraj, Kingston a Melhuish, 2015).
Roedd yr heriau a amlinellwyd yn yr astudiaeth yma gan Purdon (2016) yn cynnwys diffyg staff, dod o hyd i amser ar ffaith bod angen i’r tîm cyfan ddeall meddwl yn estynedig ar y cyd, ddim gyda’r adnoddau iawn a diffyg dealltwriaeth neu gefnogaeth gan ymarferwyr eraill. Mae Nutbrown (2012 dyfynnwyd yn Purdon, 2016:12) yn nodi bod plant yn dysgu llawer mewn rhyngweithio parhaus gyda phlant eraill, yn ogystal ag oedolion sydd yn ymwybodol o anghenion dysgu a datblygiad plant a all gefnogi eu chwarae a meithrin rhyngweithio cynnar rhwng plant ifanc. Dywed Purdon (2016) fod angen i’r Llywodraeth fuddsoddi mewn hyfforddiant o ansawdd uchel i weithwyr proffesiynol y Blynyddoedd Cynnar er mwyn sicrhau bod pawb sydd yn gysylltiedig â hyn yn deall meddwl yn estynedig ar y cyd yn llawn. Mae’r rhyngweithiad hollbwysig yma yn cael llawer o fanteision ac mae’n faen prawf dilys ar gyfer gosod ansawdd.
Dywed Siraj-Blatchford a Manni (2012) fod yr astudiaeth EPPE wedi darganfod fod darpariaeth o ansawdd da i’w chael ym mhob math o leoliadau Blynyddoedd Cynnar a bod mwy o amrywiaeth o fewn pob math na rhyngddynt, fodd bynnag canfuwyd ansawdd cyffredinol uwch mewn lleoliadau sydd yn integreiddio gofal ac addysg ac mewn ysgolion meithrin. Un o brif ganfyddiadau’r prosiect EPPE a’r astudiaeth gysylltiedig ‘Researching Effective Pedagogy in the Early Years (REPEY) oedd bod lleoliadau a sgoriau ansawdd uwch yn rhai lle’r oedd gan staff gymwysterau uwch (Cottle a Alexander, 2012).  Fodd bynnag mae Adams et al. (2004) dyfynnwyd yn Cottle a Alexander, 2012:639) wedi codi cwestiynau enfawr am hyfforddi’r gweithlu Blynyddoedd Cynnar yn Lloegr, gan amlygu bwlch amlwg rhwng profiadau plant yn y feithrinfa a dosbarthiadau derbyn, hyd yn oed lle mae’r dosbarthiadau wedi’u lleoli yn yr un ysgolion. Darganfuwyd Adams et al. (2004 dyfynnwyd yn Cottle a Alexander, 2012:639) fod ymarferwyr sydd yn gweithio mewn unedau Cyfnod Sylfaen yn cael eu dylanwadu’n fawr gan ofynion y cwricwlwm a’r fframwaith profi sydd yn effeithio ar eu gwybodaeth broffesiynol eu hunain am yr anghenion y plant maent yn gweithio gyda nhw. Mae potensial ychwanegol graddfa SSTEW ar gyfer llywio ymarfer a dysgu mewn swydd ym maes cyfle y mae angen ymchwilio iddo ymhellach (Howard et al., 2018).
Dull arall o hyrwyddo a sicrhau ansawdd uwchlaw gofynion statudol ydy Graddfeydd Graddio’r Amgylchedd. Mae yna pedair graddfa raddio amgylcheddol, pob un wedi’u cynllunio ar gyfer rhan wahanol o’r maes plentyndod cynnar (Frank Porter Graham Child Development Institute, dim dyddiad). Y pedair graddfa ydy: The Early Childhood Environment Rating Scale -Revised (ECERS-R), The Infant/Toddler Environment Rating Scale – Revised (ITERS-R), The Family Child Care Environment Rating Scale- Revised (FCCERS-R) a The School-Age Care Environment Rating Scale (SACERS). 
Mae gan bob un o'r graddfeydd eitemau i’w gwerthuso. Mae'r rhain yn cynnwys: Yr Amgylchedd Ffisegol, gofal sylfaenol, cwricwlwm, rhyngweithio, strwythur atodlen a rhaglenni ac addysg rhieni a staff (Frank Porter Graham Child Development Institute, dim dyddiad). Mae graddfeydd wedi’u cynllunio i asesu ansawdd prosesau mewn grŵp gofal plentyndod cynnar neu oedran ysgol. Mae ansawdd y broses yn cynnwys y wahanol ryngweithiadau sydd yn digwydd mewn ystafell dosbarth rhwng staff a phlant, staff, rhieni ac oedolion eraill, ymhlith y plant eu hunain a’r rhyngweithiadau sydd gan blant gyda’r nifer o ddefnyddiau a gweithgareddau yn yr amgylchedd (Frank Porter Graham Child Development Institute, dim dyddiad). Er mwyn darparu gofal ac addysg a fydd yn caniatáu i blant brofi ansawdd bywyd uchel wrth eu helpu i ddatblygu eu galluoedd, rhaid i raglen ansawdd ddarparu ar gyfer y tri angen sylfaenol sydd gan bob plentyn sef: Amddiffyn eu hiechyd a’u diogelwch, Adeiladu perthynas gadarnhaol a chyfleoedd i ysgogi a dysgu o brofiad (Frank Porter Graham Child Development Institute, dim dyddiad).
Rhai manteision o ddefnyddio graddfa raddio amgylcheddol ydy eu bod yn gwella ansawdd rhaglenni; adnabod anghenion hyfforddi; adnabod a dethol deunyddiau ac adnoddau a nodi cryfderau rhaglenni a meysydd gwella (Child Care Aware of North Dakota, dim dyddiad). Er mwyn defnyddio asesiad Graddfeydd Graddio’r Amgylchedd fel sail ar gyfer cynllunio a gweithredu gwella rhaglenni, rhaid rhoi gwybodaeth benodol i staff mewn fformat sydd yn hawdd darllen sydd yn nodi cryfderau’r rhaglen ac yn rhoi gwybodaeth benodol am yr hyn mae angen ei wneud i wella’r eitemau sydd yn sgorio’n isel (Harms, 2010). Dywed Harms (2010) fod y broses o greu newid parhaol yn gofyn am ddefnyddio’r graddfeydd yn gywir, dod yn arsylwyr sensitif a dibynadwy, dysgu sut i osod a chyflawni nodau tymor byr sydd yn rhoi ymdeimlad o gyflawniad i staff a gwella ansawdd bywydau plant a dogfennu nodau hirdymor sydd angen eiriolaeth gwaith tîm ac amynedd i’w gyflawni.  Mae awduron y Graddfeydd Graddio’r Amgylchedd yn cynnig gweithdai dwys tri neu pum diwrnod i helpu i ymgyfarwyddo unigolion a defnyddio’r Graddfeydd Graddio’r Amgylchedd (Clifford, Reszka a Rossbach, 2010). Dywed Clifford, Reszka a Rossbach (2010) hefyd eu bod yn bwysig bod gan ddefnyddwyr dealltwriaeth gyflawn o’r system sgorio ac ystyr pob dangosydd er mwyn cwblhau’r system sgorio yn ddibynadwy.
Aseswyd ansawdd y broses yn bennaf trwy arsylwi a gwelwyd ei fod yn fwy rhagfynegol o ganlyniadau plant na dangosyddion ansawdd strwythurol fel cymhareb staff i blentyn, maint y grŵp, cost gofal a’r math o ofal (Whitebook et al., 1989 dyfynnwyd yn Vermeer et al., 2016:35).  Mewn astudiaeth gan Vermeer et al. (2016) mae’r feta ddadansoddi ryngwladol wedi dangos fod grŵp goal canolfan fel y’i mesurir gan y ‘Environment Rating Scale’ (ERS) o ansawdd cyfartal gyda lefelau ansawdd uwch yn Awstralia, Seland Newydd a Gogledd America. Mae’r canlyniadau yn pwysleisio’r angen am ymdrechion parhaus gan luniwr polisi Llywodraeth, darparwyr gwasanaethau plentyndod cynnar ac addysgwyr i wella neu gynnal lefelau uchel o ansawdd plant (Vermeer et al., 2016).
Cyflwynodd y papur hwn yr ECERS-E (Early Childhood Environment Rating Scale - Extension) a disgrifiodd ei berthynas a chanlyniadau plant yn yr astudiaeth EPPE. Datblygwyd graddfeydd atodol ECERS-E ar gyfer prosiect ymchwil EPPE yn benodol i fanteisio ar yr agweddau addysgol/cwricwlaidd o  ansawdd a asesir yn ysgafnach yn yr ECERS-R (Sylva et al., 2006). Mae’r berthynas sylweddol a chymedrol gref rhwng datblygiad ECERS-E a datblygiad gwybyddol plant yn awgrymu bod y graddfeydd estyniad yn dal elfennau pwysig o’r amgylchedd addysgol/cwricwlaidd. Mae hyn yn ei dro yn dilysu’r offeryn hwn fel mesur o ansawdd sydd yn gysylltiedig â sgiliau academaidd sydd yn dod i’r amlwg (Sylva et al., 2006). Gwelwyd bod yr ECERS-R yn fwy cysylltiedig â datblygiad ymddygiad cymdeithasol nag a chynnydd gwybyddol y cyfnod cyn ysgol. Roedd hyn yn dangos bod ECERS-R yn fwy sensitif i agweddau ar ansawdd sydd yn gysylltiedig â datblygiad cymdeithasol plant na’u datblygiad gwybyddol (Sylva et al., 2006). Dangosodd y canlyniadau fod ECERS-R yn fesuriad o ansawdd mwy sensitif sydd yn gysylltiedig â datblygiad ymddygiad cymdeithasol plant tra bod ECERS-E yn fesuriad ansawdd fwy sensitif sydd yn gysylltiedig â chynnydd gwybyddol plant a’u sgiliau academaidd (Sylva et al., 2006).
[bookmark: cysill]Un fantais o ddefnyddio Graddfa Graddio’r Amgylchedd yn ôl Iowa State University (2016) ydy ei fod yn gwella profiadau dyddiol plant. Mae’r ffocws ar yr hyn sydd yn digwydd i’r plant yn ystod y diwrnod, nid polisïau a chanllawiau yn unig. Mae’r Graddfeydd Graddio Amgylchedd yn offer adeiladu tîm gwych. Mae llawer o raglenni’n defnyddio offeryn Graddfa Graddio’r amgylchedd fel canllaw cam wrth gam i fynd i’r afael a gwelliannau ansawdd parhaus drwy gydol y flwyddyn (Iowa State University, 2016). Mae gwella ansawdd yn cyfateb i brofiad gwell i blant a rhieni. Rhieni sydd yn foddhaol yw’r offer marchnata mwyaf effeithiol sydd ar gael (Iowa State University, 2016).

